Solidariteit is 'n vakbond wat namens hul lede in die werkplek onderhandel en poog om werkers se regte te beskerm. Hoewel die vakbond dikwels betrokke is by sake van politieke belang, verbind Solidariteit homself nie aan enige politieke party nie. Solidariteit bied tans ’n diens aan nagenoeg 190 000 lede in alle beroepsvelde, kollektief en professioneel. Die vakbond het meer as 20 dienskantore landwyd en lede word deur meer as 300 personeellede en 1 275 vakbondverteenwoordigers in duisende maatskappye bedien. Solidariteit vind homself binne die Christelike tradisie van vakbondwese wat glo dat Solidariteit sy lede moet lei tot selfstandigheid sodat hulle hul roeping kan navolg. Solidariteit se optrede word deur sy Christelike waardestelsel bepaal. Omdat Solidariteit ’n vakbond binne die Christelike tradisie van vakbondwese is, is dit dus anders as die meerderheid ander Suid-Afrikaanse vakbonde wat ’n sosialistiese inslag het. Solidariteit fokus nie slegs op die beskerming van lede in die werkplek nie, maar het ’n waardeketting ontwikkel wat lede en hul afhanklikes ondersteun van ’n jong ouderdom tot en met hul laaste dae, genaamd die Netwerk van Werk. Solidariteit het op 22 Junie 1902 ontstaan toe die Transvaal Miners’ Association gestig is.